## Uredba o klasifikaciji voda

### NN 77/1998 (2.6.1998.), Uredba o klasifikaciji voda

# VLADA REPUBLIKE HRVATSKE

Na temelju članka 71. stavka 4. Zakona o vodama („Narodne novine“, broj
107/95) Vlada Republike Hrvatske je na sjednici održanoj 28. svibnja 1998.
godine, donijela

## UREDBU

### O KLASIFIKACIJI VODA

Članak 1.

Ovom Uredbom određuju se vrste voda koje odgovaraju uvjetima kakvoće voda u
smislu njihove opće ekološke funkcije, kao i uvjetima korištenja voda za
određene namjene, a odnosi se na sve površinske vode (vodotoci, prirodna
jezera, akumulacije i drugo), podzemne vode i mora u pogledu zaštite od
onečišćenja s kopna i otoka.

Uredba se ne odnosi na termalne i mineralne vode.

Članak 2.

Klasifikacijom voda se ocjenjuje kakvoća voda i obavlja svrstavanje voda u
vrste na temelju dopuštenih graničnih vrijednosti pojedinih skupina
pokazatelja, koji obilježavaju izvore i uzročnike onečišćenja voda.

Članak 3.

Pokazatelji za klasifikaciju voda se svrstavaju u dvije skupine:

a.) prvu skupinu pokazatelja, koju čine obvezni pokazatelji za ocjenu opće
ekološke funkcije voda. Ovu skupinu pokazatelja čine: fizikalno-kemijski (A),
režim kisika (B), hranjive tvari (C), mikrobiološki (D), i biološki (E),

b.) drugu skupinu pokazatelja, koju čine pokazatelji koji se ispituju
temeljem posebnih programa sadržanih u planovima za zaštitu voda i ciljanim
programima ispitivanja kakvoće voda, te zajedno s obveznim pokazateljima služe
za širu ocjenu opće ekološke funkcije voda i utvrđivanja uvjeta korištenja voda
za određene namjene. Ovu skupinu pokazatelja čine: metali (F), organski spojevi
(G) i radioaktivnost (H).

Pokazatelji iz stavka 1. ovog članka, koriste se i za ocjenu kakvoće mora
neposredno na ispustima svih otpadnih voda u more, te utocima vodotoka i
kanala, poradi poduzimanja mjera smanjenja onečišćenja voda mora s kopna i
otoka. Takva ispitivanja obavljaju se u skladu s posebnim programima sadržanim
u planovima za zaštitu voda i drugim programima ispitivanja i istraživanja
kakvoće voda Jadranskog mora.

Članak 4.

Vode se prema graničnim vrijednostima pokazatelja iz članka 3. ove Uredbe
svrstavaju u pet vrsta od I do V.

Svrstavanje u vrste se obavlja na temelju uspoređivanja izračunate mjerodavne
vrijednosti u skladu s člankom 8. ove Uredbe i dopuštene granične vrijednosti
pojedinog pokazatelja.

Dopuštene granične vrijednosti pokazatelja za pojedine vrste voda određene
su u tablicama 1. i 2. kako slijedi:

![](dodatni/370699.gif)

![](dodatni/370700.gif)

Članak 5.

Uzorkovanje i ispitivanje voda obavlja se u skladu s Hrvatskim normama.
Prilikom uzorkovanja voda, potrebno je bilježiti osobito: naziv vodotoka, vodno
i slivno područje mjerne postaje, vrstu postaje (od državnog ili lokalnog
značenja), temperaturu vode i zraka u °C
i protok vode u m³/s.

Metode ispitivanja za pojedine pokazatelje navode se u tablici 3. kako
slijedi:

![](dodatni/370701.gif)

![](dodatni/370702.gif)

Članak 6.

Vodama svrstanim od I. do V. vrste na temelju pokazatelja, iz članka 3. ove
Uredbe odgovaraju sljedeći kriteriji za ocjenu opće ekološke funkcije voda.

A. OBVEZNI POKAZATELJI

A1. *Režim kisika*

Kriterij: Sadržaj kisika i zasićenje vode kisikom

Vrsta I. Koncentracija kisika stalno je blizu zasićenosti.

Vrsta II. Koncentracija kisika je najčešće blizu zasićenosti

Vrsta III. Povremeno dolazi do prezasićenosti kisikom u epilimniju
stajaćica, a moguć je manjak kisika u hipolimniju. U
tekućicama se može povremeno javiti manjak kisika.

Vrsta IV. Prezasićenost kisikom često se javlja u epilimniju
zbog jako izražene fotosintetske aktivnosti
fitoplanktona. U hipolimniju (kao i u tekućicama)
često se javlja manjak kisika zbog mikro-biološke aktivnosti.

Vrsta V. Trajni manjak kisika zbog intenzivne mikrobiološke aktivnosti.

A2. *Hranjive tvari, biološki i mikrobiološki pokazatelji*

Kriterij: Eutrofikacija, saprobnost
i stupanj trofije,

Definicije *Eutrofikacija* je pojačani razvoj
primarnih producenata nakon obogaćivanja vodenih ekosustava hranjivim tvarima.

*Saprobnost* je razgradnja organske tvari, a
izražava se P-B indeksom saprobnosti (S), na osnovi
indikatorskih vrsta organizama.

*Stupanj trofije* je intenzitet primarne
produkcije u kopnenim vodama, a obuhvaća: oligotrofiju,
mezotrofiju, umjerenu eutrofiju,
eutrofiju i hipertrofiju, na osnovi čega se mogu
donositi zaključci o vrsti vode.

*Indikatorske vrste organizama* su vodeni organizmi koji pokazuju
optimalni razvoj pod određenim uvjetima organskog onečišćenja, a obuhvaćaju
životinje, te autotrofne i miksotrofne
biljke.

Vrsta I. Prozračne, tekuće vode s malim koncentracijama organskih i
anorganskih hranjivih tvari, u kojima obitava pastrva, te ksenosaprobni,
oligosaprobni i beta-mezosaprobni
biljni i životinjski indikatori, s vrlo malim brojem saprofitskih
i koliformnih bakterija. Stajačice su prozirne i oligotrofne.

Vrsta II. Tekuće vode koje mogu biti malo onečišćene organskim i anorganskim
hranjivim tvarima. Malo je povećana primarna produkcija i raspon koncentracije
otopljenog kisika. Karakteristični su beta-mezosaprobni
indikatori, a mali je broj saprofitskih i koliformnih bakterija. Stajaćice sa smanjenom prozirnošću, mezotrofne vode.

Vrsta III. Vode koje primaju povećane koncentracije organskih i anorganskih
hranjivih tvari. Količina primarnih producenata je povećana. Karakteristični su
beta-mezosaprobni i alfa-mezosaprobni
indikatori s većim brojem saprofitskih i koliformnih bakterija. U stajaćicama je prozirnost još više
smanjena, a u epilimniju se povremeno može pojaviti cvjetanje
algi i hipoksija; umjereno eutrofna
voda.

Vrsta IV. Eutrofne vode koje primaju velike
koncentracije organske i anorganske hranjive tvari, s vrlo malom prozirnošću.
Znatan je broj alfa-mezosaprobnih indikatora, te saprofitskih i koliformnih
bakterija u tekućicama. Često se javlja cvjetanje algi u epilimniju stajaćica, što izazivaju planktonske alge,
najčešće indikatori druge vrste kopnenih voda. Povećana razgradnja organskih
tvari povremeno izaziva hipoksiju, anoksiju i pomor
riba, pogotovo u hipolimniju stajaćica.

Vrsta V. Jako zagađene, mutne hipertrofične vode u
kojima razgrađivači dominiraju nad producentima.
Nedostatak kisika je stalno prisutan. Ribe nedostaju, a prisutni su a- mezosaprobni i polisaprobni indikatori i velik broj saprofitskih
i koliformnih bakterija.

Određivanje stupnja trofije u kopnenim stajaćicama
navodi se u tablici 4. kako sljedi:

![](dodatni/370703.gif)

B. POKAZATELJI:

B1. *Metali*

Kriterij: Toksikološki utjecaj na životne zajednice u vodi.

Vrsta I. Nema antropogenog zagađenja metalima.

Vrsta II. Koncentracije nisu značajno više od prirodne razine

Vrsta III. Koncentracije su niže od stalne toksične razine.

Vrsta IV. Povremeno su koncentracije iznad stalne toksične razine, ali ne
uzrokuju stalne toksične uvjete.

Vrsta V. Koncentracije se nalaze iznad stalne toksične razine, te izazivaju
stalne (akutne) toksične uvjete.

B2. *Organski spojevi*

Kriterij: Toksikološki utjecaj na životne zajednice u vodi.

Vrsta I. Nema antropogenog zagađenja opasnim organskim tvarima.

Vrsta II. Antropogeno zagađenje opasnim organskim tvarima je neznatno.

Vrsta III. Opaža se onečišćenje, ali su koncentracije niže od razina stalnih
(kroničnih) i stalnih (akutnih) koncentracija.

Vrsta IV. Povremeno se pojavljuju koncentracije iznad stalnih (kroničnih),
ali ne izazivaju stalne toksične prilike u pogledu razine koncentracije,
trajanja i učestalosti.

Vrsta V. Pojavljuju se koncentracije iznad razine stalnih (kroničnih), što
izaziva stalne toksične prilike.

Članak 7.

Vodama, svrstanim od I. do V. vrste, prema uvjetima za korištenje voda za
određene namjene odgovaraju sljedeći kriteriji:

Vrsta I. Podzemne i površinske vode koje se u svom prirodnom stanju ili
nakon dezinfekcije mogu koristiti za piće ili u prehrambenoj industriji, te
površinske vode koje se mogu koristiti i za uzgoj plemenitih vrsta riba
(pastrve).

Vrsta II. Vode koje se u prirodnom stanju mogu koristiti za kupanje i
rekreaciju, za sportove na vodi, za uzgoj drugih vrsta riba (ciprinida) ili koje se nakon odgovarajućeg pročišćavanja
mogu koristiti za piće i druge namjene u industriji i sl.

Vrsta III. Vode koje se mogu koristiti u industrijama koje nemaju posebne
zahtjeve za kakvoćom vode, te u poljoprivredi. To su vode koje se pročišćavaju
da bi se koristile za određene namjene.

Vrsta IV. Vode koje se mogu koristiti isključivo uz pročišćavanje na
područjima gdje je veliko pomanjkanje vode.

Vrsta V. Vode koje se gotovo ne mogu koristiti ni za kakve namjene, jer ne
zadovoljavaju kriterije za namjene po ovoj Uredbi.

***Izračun
mjerodavne vrijednosti i klasifikacija voda***

Članak 8.

Klasifikacije voda obavljaju Hrvatske vode na način određen u članku 2. i
člankom 9. ove Uredbe temeljem prikupljenih podataka ispitivanja kakvoće voda,
koje je obavio ovlašteni laboratorij.

Za slučaj kada ima više od dvanaest podataka godišnje, mjerodavna vrijednost
pojedinog pokazatelja iz tablica 1 i 2 članka 4. ove Uredbe (osim bioloških
pokazatelja: P-B indeksa saprobnosti i biotičkog indeksa), izračunava se kao vrijednost 90% percentila (učestalosti) izuzev za otopljeni kisik i
zasićenje kisikom za koje se izračunava kao vrijednost 10% percentila
(učestalosti).

Za slučaj kada ima manje od dvanaest podataka godišnje, mjerodavna
vrijednost pojedinog pokazatelja (uključivo i bioloških) izračunava se kao
medijan svih rezultata mjerenja.

Za slučaj kada ima dvanaest podataka godišnje mjerodavna vrijednost
pojedinog pokazatelja izračunava se kako je to navedeno u stavku 2. i 3. ovog
članka, a za ocjenu se kao mjerodavna vrijednost koristi lošija vrijednost.

U slučaju kada se radi o međunarodnom ocjenjivanju, mjerodavna vrijednost se
određuje u skladu s međunarodnim dogovorom.

Članak 9.

Klasifikacija voda obavljena u skladu s člankom 4. ove Uredbe, prikazuje se
numerički u tablici i grafiči na zemljovidu.

Za prvu skupinu obveznih pokazatelja iz članka 3. podstavka a.), određuje se
vrsta vode na temelju najnepovoljnije mjerodavne vrijednosti jednog od
pokazatelja iz pripadajuće skupine (B), (C), (D) i (E) i prikazuje numerički u
tablici, a grafički na zemljovidu u boji i to:

- za I. vrstu plavo,

- za II. vrstu zeleno,

- za III. vrstu žuto,

- za IV. vrstu crveno i

- za V. vrstu crno.

Grafički prikaz se obavlja na način, da se od lijeve strane vodotoka prema
desnoj strani ucrtavaju redom podaci o vrsti vode za skupinu (B), (C), (D) i
potom (E).

Obvezno je grafički prikazati skupinu (E), a ostale skupine se grafički
prikazuju ovisno o programu ispitivanja kakvoće voda.

Za pokazatelje iz prve skupine obveznih pokazatelja (A), i druge skupine
pokazatelja iz članka 3. podstavka b.), skupine (F), (G) i (H), određuju se
vrste voda na temelju mjerodavne vrijednosti svakog pokazatelja i prikazuju
numerički u tablici.

***Prijelazne i
završne odredbe***

Članak 9.

Danom stupanja na snagu ove Uredbe prestaju važiti: Uredba o klasifikaciji
voda, („Narodne novine“, broj 15/81) i Uredba o maksimalno dozvoljenim
koncentracijama opasnih tvari u vodama i obalnom moru („Narodne novine“, broj
2/84).

Članak 10.

Ova Uredba stupa na snagu osmog dana od dana objave u „Narodnim novinama“.

Klasa: 325-01/98-02/03
Urbroj: 5030116-98-1
Zagreb, 28. svibnja 1998.

Potpredsjednik
**mr****. Borislav Škegro,** v. r.

Uredba, NN 77/1998-1037